Марко Ганчев
Януарска приказка за приспаната вода

chitanka.info

Капките на мойта стряха

призори сред път се спряха,

метнати по парапета

като шапки на джуджета.

Заблудила се водата —

кой сезон е, коя дата —

рекла си, че пролет пука,

и потекла по капчука.

Но една вълшебна фея

бдяла през нощта над нея.

Знаела какво е време —

още не набъбва семе.

Копията на тревите

са ръждиви и превити.

Даже дъбовият корен

свива се в пръстта покорен.

От водата няма нужда,

рано е да се събужда.

Феята с наметка бяла

лъхнала и я приспала…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.